b'\n_START_ARTICLE_\nTimoharis\n_START_SECTION_\n\xc5\xbdivljenje in delo\n_START_PARAGRAPH_\nTimoharis je bil Evklidov (365-275 pr. n. \xc5\xa1t.) mlaj\xc5\xa1i sodobnik. Navajal ga je Ptolemaj v Almagest. Okoli leta 300/280 pr. n. \xc5\xa1t. je Timoharis z Aristilom izdelal prvi na zahodu omenjeni zvezdni katalog, ki se ni ohranil, vendar ga je poznal Hiparh, ki ga je lahko primerjal s svojim iz leta 129 pr. n. \xc5\xa1t. danes prav tako neohranjenim. Timoharis je med letoma 290 in 270 pr. n. \xc5\xa1t. izmeril (verjetno deklinacije) dvanajstih svetlih zvezd, kasneje pa je Aristil med letoma 280 in 240 pr. n. \xc5\xa1t. katalog dopolnil \xc5\xa1e s koordinatami \xc5\xa1estih svetlih zvezd. S primerjavo tega kataloga, zapiskov kaldejskih astronomov in predvsem prav gotovo Kidinujevih zapiskov je Hiparh po natan\xc4\x8dnem opazovanju in primerjavi dognal, da so se v vseh teh letih koordinate zvezd in lega Sonca nasproti zvezdnemu ozadju sistemati\xc4\x8dno nekoliko spremenile. Razdalje teh zvezd od ekliptike, njihove nebesne \xc5\xa1irine ali latitude \xce\xbb so ostale nespremenjene, pa\xc4\x8d pa so se njihove nebesne dol\xc5\xbeine ali longitude \xce\xb2 toliko zmanj\xc5\xa1ale, kakor bi se bili to\xc4\x8dki enakono\xc4\x8dja (pomladi\xc5\xa1\xc4\x8da), prese\xc4\x8di\xc5\xa1\xc4\x8di ekliptike in nebesnega ekvatorja, premaknili z napredno hitrostjo vsako leto za 1/100 lo\xc4\x8dne stopinje. S tem je svoje odkritje precesije enakono\xc4\x8dij zagotovo potrdil, \xc4\x8deprav je to sporo\xc4\x8dil precej oprezno in neposrednega dokaza o tem ni._NEWLINE_Timoharis in Aristil sta uporabljal babilonsko delitev kroga na \xc5\xa1estdeset delov - 60 stopinj._NEWLINE_Timoharis je navedel \xc5\xa1tiri Lunine okultacije in prehod Venere prek zvezde. Pojavi so bili navedeni tudi v egip\xc4\x8danskem in atenskem koledarju. Opazovani prehod Venere se je morda zgodil 12. oktobra 272 pr. n. \xc5\xa1t. ko je bila navidezna lega planeta 15 lo\xc4\x8dnih minut od zvezde Zavija (Zaniah, \xce\xb7 Vir)._NEWLINE_Timoharis je bil tretji znan astronom, ki je zapustil zapiske o opazovanju planeta Merkurja iz leta 265 pr. n. \xc5\xa1t.'